El Ministeri de Cultura dóna el seu suport al “Any dels Dotze Treballs d'Hèrcules”
01 de febrer de 2017

El director general de Belles Arts i Patrimoni Cultural del Ministeri de Cultura, Luis Lafuente, ha rebut hui a Madrid a l'alcalde de Llíria Manolo Civera, el regidor de Patrimoni Històric Ferran Pina, i l'arqueòleg municipal Vicent Escrivà. En la reunió també han estat acompanyats pel diputat nacional del PP en el Congrés Juan Vicente Pérez, que ha volgut mostrar així el seu suport a les peticions plantejades per l'Ajuntament edetà.

En este sentit, la commemoració del “Any dels Dotze Treballs d'Hèrcules” i el projecte de posada en valor del Santuari Oracular i Termes Romanes de Mura han centrat les sol•licituds del municipi.

Luis Lafuente ha traslladat els representants de Llíria la total col•laboració per part del Museo Arqueológico Nacional i de la seua direcció general “per a donar el suport tècnic i facilitar la documentació necessària per a elaborar una rèplica del mosaic romà dels Dotze Treballs d'Hèrcules i en aquelles publicacions que tinguen a vore amb la divulgació de la importància històrica i arqueològica de la peça”.

Finançament per a les Termes

Igualment, el director general de Belles Arts i Patrimoni Cultural ha citat a l'Ajuntament a què presente un projecte que òbriga les possibilitats del municipi per a poder optar a l'1,5% cultural en la culminació del projecte recuperació de les Termes Romanes de Llíria. Cal recordar, a més, que el Grup Socialista en el Congrés dels Diputats ja va presentar al setembre de 2015 una proposició perquè el Govern central finance esta actuació que està valorada en més de 2 milions d'euros.

L'alcalde Manolo Civera ha manifestat el seu agraïment a la direcció general per “el gran interés que han mostrat en les dos qüestions fonamentals que els hem traslladat, en un any especialment important per a Llíria i el seu llegat històric al voltant de la cultura romana”.

El primer edil hi ha assenyalat que la reunió “ha sigut molt profitosa en tots els sentits. Bàsicament, ha confirmat les gestions que havíem de donar per a finalitzar el projecte de posada en valor de les Termes de Mura”.

Per això, “és imprescindible que tinguem ja un projecte que definisca la culminació de les diferents intervencions, i no hi ha un altre camí que fer eixa inversió per part de l'Ajuntament, per a poder accedir amb opcions de ser una de les millors propostes de tota Espanya que es presenten a estes línies de finançament, i convertir així esta actuació en una realitat”.